CELEX: 32015R0327
Language: lv
Date: 2015-03-02 00:00:00
Title: Komisijas Regula (ES) 2015/327 ( 2015. gada 2. marts ), ar ko attiecībā uz tirgū laišanas prasībām un lietošanas nosacījumiem no preparātiem sastāvošām barības piedevām groza Eiropas Parlamenta un Padomes Regulu (EK) Nr. 1831/2003  Dokuments attiecas uz EEZ

3.3.2015   
            
            
               LV
            
            
               Eiropas Savienības Oficiālais Vēstnesis
            
            
               L 58/46
            
         KOMISIJAS REGULA (ES) 2015/327
   (2015. gada 2. marts),
   ar ko attiecībā uz tirgū laišanas prasībām un lietošanas nosacījumiem no preparātiem sastāvošām barības piedevām groza Eiropas Parlamenta un Padomes Regulu (EK) Nr. 1831/2003
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 3. panta 5. punktu un 16. panta 6. punktu,
   tā kā:
   
               (1)
            
            
               Dažiem preparātiem, ko saskaņā ar Regulu (EK) Nr. 1831/2003 ir atļauts izmantot par piedevām, ir pievienotas tehnoloģiskas piedevas un citas vielas vai līdzekļi, kas veic kādu funkciju attiecībā uz preparātā esošo aktīvo vielu, piemēram, to stabilizē vai standartizē, atvieglina darbošanos ar to vai tās iestrādāšanu barībā. Minētās tehnoloģiskās piedevas vai citas vielas vai līdzekļi var, piemēram, padarīt aktīvo vielu plūstamāku vai homogēnāku vai arī mazināt tās putētspēju. Tāpēc atkarībā no minēto preparātu lietošanas vajadzībām no preparātiem sastāvošo atļauto piedevu konkrētais sastāvs būs atšķirīgs. Tomēr kādas aktīvās vielas īpašību saglabāšanas nolūkā pievienotām tehnoloģiskajām piedevām vai citām vielām vai līdzekļiem nav paredzēta nekāda funkcija barībā, kurā preparāts jāiestrādā.
            
         
               (2)
            
            
               Ņemot vērā to, ka tehnikas attīstība sekmē jaunu preparātu izstrādi, lietderīgi ir pilnīgāk apsvērt no preparātiem sastāvošu piedevu īpatnības un to laišanā tirgū nodrošināt lielāku pārredzamību un skaidrību, neskarot ar šādas piedevas saturošu premiksu sastāvu saistītās intelektuālā īpašuma tiesības.
            
         
               (3)
            
            
               Konkrētāk, attiecībā uz šāda veida piedevām un tās saturošajiem premiksiem ir lietderīgi Regulas (EK) Nr. 1831/2003 III pielikumā noteikt papildu marķēšanas prasības, tādējādi dodot iespēju pārliecināties, ka preparātā izmantotās tehnoloģiskās piedevas ir paredzētajam nolūkam atļautas un ka šīs piedevas veic kādu funkciju tikai attiecībā uz preparātā esošo aktīvo vielu.
            
         
               (4)
            
            
               Lai gan būtiskākajai informācijai joprojām vajadzētu atrasties uz piedevas vai premiksa iepakojuma vai tvertnes, tehnikas attīstība paver arī iespēju informāciju par preparāta sastāvu elastīgāk un lētāk sniegt ar citiem rakstiskiem līdzekļiem. Tas atbilst marķēšanas definīcijai, kas sniegta Eiropas Parlamenta un Padomes Regulā (EK) Nr. 767/2009 (2).
            
         
               (5)
            
            
               Uzņēmējiem būtu vajadzīga iespēja sniegt informāciju par tirgū laisto preparātu sastāvu, jo šāda informācija ļauj galalietotājam vai pircējam informēti izvēlēties, dod iespēju pienācīgi novērtēt risku un palīdz godīgi veikt darījumus.
            
         
               (6)
            
            
               Šīs papildu prasības attiecībā uz marķēšanu un informāciju būtu jāpiemēro tikai to kategoriju piedevām, kas minētas Regulas (EK) Nr. 1831/2003 6. panta 1. punkta a), b) un c) apakšpunktā. Ja šādas piedevas atļauj kā preparātus, atļauja faktiski attiecas tikai uz aktīvo vielu un ne uz citām preparātu sastāvdaļām, kas var mainīties.
            
         
               (7)
            
            
               Lai būtu novērsta jebkāda nevēlama ietekme uz cilvēka veselību, dzīvnieku veselību vai vidi, uzņēmējiem būtu jānodrošina, ka tirgū laistā un lietotā preparāta sastāvdaļas ir fizikālķīmiski un bioloģiski savstarpēji saderīgas.
            
         
               (8)
            
            
               Tāpēc, lai ņemtu vērā zinātnes un tehnikas attīstību attiecībā uz barības piedevām, kas sastāv no preparātiem, būtu attiecīgi jāgroza Regulas (EK) Nr. 1831/2003 III pielikums par konkrētām marķēšanas prasībām dažām barības piedevām un premiksiem un minētās regulas IV pielikums par vispārīgiem lietošanas nosacījumiem.
            
         
               (9)
            
            
               Lai nerastos traucējumi esošu no preparātiem sastāvošu barības piedevu un tās saturošas barības laišanā tirgū un lietošanā un tādējādi tās būtu iespējams lietot, līdz krājumi beigušies, ir nepieciešams noteikt pārejas periodu.
            
         
               (10)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   III un IV pielikuma grozījumi
   Regulas (EK) Nr. 1831/2003 III un IV pielikumu groza saskaņā ar šīs regulas pielikumu.
   2. pants
   Pārejas noteikums
   Pielikumā minēto preparātu un šo preparātu saturošo barību, kas ražoti un marķēti pirms 2017. gada 23. marta saskaņā ar Regulu (EK) Nr. 1831/2003 tās redakcijā pirms 2015. gada 23. marta, arī turpmāk drīkst laist tirgū un lietot, līdz beidzas esošie krājumi.
   3. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 2. martā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 268, 18.10.2003., 29. lpp.
   
   
      (2)  Eiropas Parlamenta un Padomes 2009. gada 13. jūlija Regula (EK) Nr. 767/2009 par barības laišanu tirgū un lietošanu un ar ko groza Eiropas Parlamenta un Padomes Regulu (EK) Nr. 1831/2003 un atceļ Padomes Direktīvu 79/373/EEK, Komisijas Direktīvu 80/511/EEK, Padomes Direktīvas 82/471/EEK, 83/228/EEK, 93/74/EEK, 93/113/EK un 96/25/EK un Komisijas Lēmumu 2004/217/EK (OV L 229, 1.9.2009., 1. lpp.).
   
      PIELIKUMS
      Regulas (EK) Nr. 1831/2003 III un IV pielikumu groza šādi:
      
                  1)
               
               
                  III pielikumu aizstāj ar šādu:
                  
                     “III PIELIKUMS
                     
                                 1.
                              
                              
                                 ĪPAŠAS MARĶĒŠANAS PRASĪBAS DAŽĀM BARĪBAS PIEDEVĀM UN PREMIKSIEM
                                 
                                             a)
                                          
                                          
                                             Zootehniskajām piedevām, kokcidiostatiem un histomonostatiem:
                                             
                                                         —
                                                      
                                                      
                                                         garantijas derīguma termiņš vai glabāšanas laiks no ražošanas datuma,
                                                      
                                                   
                                                         —
                                                      
                                                      
                                                         lietošanas noteikumi un
                                                      
                                                   
                                                         —
                                                      
                                                      
                                                         koncentrācija.
                                                      
                                                   
                                       
                                             b)
                                          
                                          
                                             Fermentiem papildus jau iepriekš minētajām norādēm:
                                             
                                                         —
                                                      
                                                      
                                                         aktīvās sastāvdaļas vai sastāvdaļu nosaukums saskaņā ar fermentu darbību un atbilstoši tām piešķirtajai atļaujai,
                                                      
                                                   
                                                         —
                                                      
                                                      
                                                         Starptautiskās Bioķīmijas savienības identifikācijas numurs un
                                                      
                                                   
                                                         —
                                                      
                                                      
                                                         koncentrācijas vietā: aktīvās vienības (aktīvās vienības uz gramu vai aktīvās vienības uz mililitru).
                                                      
                                                   
                                       
                                             c)
                                          
                                          
                                             Mikroorganismiem:
                                             
                                                         —
                                                      
                                                      
                                                         garantijas derīguma termiņš vai glabāšanas laiks no ražošanas datuma,
                                                      
                                                   
                                                         —
                                                      
                                                      
                                                         lietošanas noteikumi,
                                                      
                                                   
                                                         —
                                                      
                                                      
                                                         celma identifikācijas numurs un
                                                      
                                                   
                                                         —
                                                      
                                                      
                                                         koloniju veidojošo vienību skaits uz gramu.
                                                      
                                                   
                                       
                                             d)
                                          
                                          
                                             Uzturfizioloģiskās piedevas:
                                             
                                                         —
                                                      
                                                      
                                                         aktīvās vielas līmenis un
                                                      
                                                   
                                                         —
                                                      
                                                      
                                                         šā līmeņa garantijas derīguma termiņš vai glabāšanas laiks no ražošanas datuma.
                                                      
                                                   
                                       
                                             e)
                                          
                                          
                                             Tehnoloģiskās un organoleptiskās piedevas, izņemot aromatizējošas sastāvdaļas:
                                             
                                                         —
                                                      
                                                      
                                                         aktīvās vielas līmenis.
                                                      
                                                   
                                       
                                             f)
                                          
                                          
                                             Aromatizējošas sastāvdaļas:
                                             
                                                         —
                                                      
                                                      
                                                         premiksos iestrādātais procentuālais daudzums.
                                                      
                                                   
                                       
                           
                                 2.
                              
                              
                                 MARĶĒŠANAS UN INFORMĀCIJAS SNIEGŠANAS PAPILDU PRASĪBAS DAŽĀM NO PREPARĀTIEM SASTĀVOŠĀM PIEDEVĀM UN ŠĀDUS PREPARĀTUS SATUROŠIEM PREMIKSIEM
                                 
                                             a)
                                          
                                          
                                             Attiecībā uz piedevām, kas pieder pie 6. panta 1. punkta a), b) un c) apakšpunktā minētajām kategorijām un sastāv no preparātiem:
                                             
                                                         i)
                                                      
                                                      
                                                         uz iepakojuma vai tvertnes sniedz norādes par jebkādas tādas preparātā esošas tehnoloģiskās piedevas konkrēto nosaukumu, identifikācijas numuru un līmeni, kuras maksimālie līmeņi ir noteikti attiecīgajā atļaujā;
                                                      
                                                   
                                                         ii)
                                                      
                                                      
                                                         jebkādā rakstiskas informācijas nesējā vai kopā ar preparātu sniedz šādu informāciju:
                                                         
                                                                     —
                                                                  
                                                                  
                                                                     jebkādas preparātā esošas tehnoloģiskās piedevas konkrētais nosaukums un identifikācijas numurs un
                                                                  
                                                               
                                                                     —
                                                                  
                                                                  
                                                                     jebkādu citu preparātā esošu vielu vai līdzekļu nosaukumi, tos norādot dilstošā secībā pēc svara.
                                                                  
                                                               
                                                   
                                       
                                             b)
                                          
                                          
                                             Attiecībā uz premiksiem, kas satur piedevas, kuras pieder pie 6. panta 1. punkta a), b) un c) apakšpunktā minētajām kategorijām un sastāv no preparātiem:
                                             
                                                         i)
                                                      
                                                      
                                                         attiecīgā gadījumā uz iepakojuma vai tvertnes norāda, ka premiksā ir barības piedevas preparātos esošas tehnoloģiskas piedevas, kuru maksimālie līmeņi ir noteikti attiecīgajā atļaujā;
                                                      
                                                   
                                                         ii)
                                                      
                                                      
                                                         pēc pircēja vai lietotāja lūguma sniedz informāciju par barības piedevas preparātam pievienotās šā punkta i) apakšpunktā minētās tehnoloģiskās piedevas konkrēto nosaukumu, identifikācijas numuru un norādi par tās līmeni.”
                                                      
                                                   
                                       
                           ;
            
                  2)
               
               
                  IV pielikumam pievieno šādu 5. punktu:
                  
                              “5.
                           
                           
                              No preparātiem sastāvošu piedevu tehnoloģiskās piedevas vai citas tajās esošas vielas vai līdzekļi tikai modificē preparāta aktīvās vielas fizikālķīmiskās īpašības, un tās izmanto saskaņā ar to atļaujas nosacījumiem, ja šādi nosacījumi ir paredzēti.
                              Kopsakarā ar vēlamo iedarbību nodrošina preparāta sastāvdaļu fizikālķīmisko un bioloģisko saderību.”